Document ID: 32014R0566

Nariadenie Rady (EÚ) č. 566/2014
z 26. mája 2014,
ktorým sa mení nariadenie (ES) č. 617/2007, pokiaľ ide o uplatňovanie prechodného obdobia medzi 10. ERF a 11. ERF do nadobudnutia platnosti vnútornej dohody o 11. ERF
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na Dohodu o partnerstve medzi členmi skupiny afrických, karibských a tichomorských štátov (AKT) na jednej strane a Európskym spoločenstvom a jeho členskými štátmi na strane druhej, v znení posledných zmien (1) (ďalej len „Dohoda o partnerstve AKT - EÚ“),
so zreteľom na Vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 - 2013 v súlade s dohodou o partnerstve AKT - ES a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o ES (2) (ďalej len „vnútorná dohoda“), a najmä na jej článok 10 ods. 1,
so zreteľom na návrh Európskej komisie,
so zreteľom na stanovisko Európskej investičnej banky,
keďže:
(1)
Rozhodnutím Rady 2013/759/EÚ (3) sa stanovili prechodné riadiace opatrenia pre Európsky rozvojový fond (ďalej len „ERF“) (ďalej len „preklenovací nástroj“) na zabezpečenie dostupnosti finančných prostriedkov na spoluprácu s africkými, karibskými a tichomorskými štátmi a so zámorskými krajinami a územiami, ako aj na podporu výdavkov, a to medzi 1. januárom 2014 a dňom nadobudnutia platnosti 11. ERF.
(2)
Je potrebné zmeniť nariadenie Rady (ES) č. 617/2007 (4), pokiaľ ide o prevádzkové a finančné riadenie preklenovacieho nástroja vykonávané Komisiou počas prechodného obdobia medzi 10. ERF a 11. ERF do nadobudnutia platnosti vnútornej dohody o 11. ERF a nadobudnutia účinnosti vykonávacieho nariadenia k 11. ERF.
(3)
Je vhodné rovnakým spôsobom zmeniť vykonávacie pravidlá o prevádzkovom a finančnom riadení investičného nástroja počas tohto prechodného obdobia.
(4)
Organizácia a fungovanie Európskej služby pre vonkajšiu činnosť sú stanovené v rozhodnutí Rady 2010/427/EÚ (5).
(5)
Nariadenie (ES) č. 617/2007 by sa preto malo zodpovedajúcim spôsobom zmeniť,
PRIJALA TOTO NARIADENIE:
Článok 1
Na prechodné obdobie medzi 10. ERF a 11. ERF do nadobudnutia platnosti vnútornej dohody o 11. ERF sa články 1 až 16 nariadenia (ES) č. 617/2007 nahrádzajú článkami uvedenými v prílohe k tomuto nariadeniu.
Článok 2
Toto nariadenie sa uplatňuje v súlade s rozhodnutím 2010/427/EÚ.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa do nadobudnutia účinnosti vykonávacieho nariadenia k 11. ERF.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. mája 2014

Labels: 2
5
10
18
15